Conditor ac redemptor humani generis Dominus Jesus Christus, veniens in hunc mundum per ineffabile suæ incarnationis mysterium, inter cetera suorum preceptorum documenta, auditores suos docuit quam maxime pietatis et misericordiæ insistere debeant operi, dicens eis: «Estote misericordes;» et ut bonus pater ammonens filium, dixit: «Elemosina a morte liberat, et non sinit animam ire in tenebras.» Igitur ego Aynardus, his ammonitionibus obtemperans, pro redemptione animæ meæ, et fratris mei Bernardi, dono Deo et sanctis ejus apostolis Petro et Paulo, et ad locum Cluniacum, cui preest dunnus Odilo abba, aliquid ex hereditate mea quæ est sita in pago Matisconensi, in villa Misiaco: hoc sunt duo prata, cum duobus campis illis contiguis, juncta una vercaria, in ipsa denominata villa. Dono quoque eis in alia villa que vocatur Cirgis tertiam partem unius condaminæ simul cum uno curtili. Manet etiam quidam ruricula in ipso agro quem dono ad jam dictum locum, et servitium quod mihi solitus erat reddere, deinceps persolvat senioribus prefati loci. Si quis autem, quod evenire minime credo, calumpniare temptaverit hanc meæ donationis cartam, sit societas ejus cum reprobis æterna dampnatione plectendis. S. Aynardi, qui fecit et ipse firmavit. S. Joceranni. S. Hugonis. S. Lanberti. S. Bodonis. S. Bernardi. S. Girbaldi. S. Gisonis. S. Aimonis.